
REFERAT

Având în vedere Legea nr. 24/2007, privind reglementarea şi administrarea spaţiilor verzi din zonele urbane, prin care autorităţile publice locale au obligaţia să asigure integritatea, refacerea, îngrijirea, protecţia şi conservarea spaţiilor verzi pentru menţinerea biodiversităţii lor, să elaboreze şi să aplice un complex de măsuri privind aducerea şi menţinerea spaţiilor verzi în starea corespunzătoare funcţiilor lor şi să asigure finanţarea materialului dendrofloricol şi a lucrărilor aferente necesare pentru amenajarea şi regenerarea vegetaţiei în spaţiile verzi;
Primăria Municipiului Timişoara a întocmit în cursul lunii iulie 2008 Studiul de Fezabilitate pentru Modernizare Parcul Carmen Sylva (Doina) din Timişoara, realizat de SC GREEN PROJECT SRL Iaşi. 


Parcul Carmen Sylva (Doina) este situat în Cartierul Elisabetin, în spatele fostului Spital de Ortopedie. Harta oraşului Timişoara din 1900, menţionează prezenţa în vecinătatea căii ferate Timişoara – Buziaş, ce traversa atunci cartierul Elisabetin, a unui teren în formă de triunghi, ocupat cu vegetaţie lemnoasă, denumit: ”Erzebet Liget”. Această zonă a cartierului Elisabetin, ce înconjura această pădurice, era aproape în totalitate neconstruită. 

Prima menţiune în legătură cu amenajarea aici a unui parc, indică anul 1912, când se introduc numeroase răşinoase. Planul oraşului din 1936 atestă existenţa aici a „Parcului Carmen Sylva”.

După vârsta arborilor se constată o introducere masivă de exemplare de arbori după 1940. Exemplarele bătrâne, rămase probabil de la primele amenajări sunt foarte puţine – cca. 30 – dintre care se remarcă 6 exemplare de stejar
La ora actuală reţeaua de alimentare cu apă este inexistentă, fiind necesară efectuarea unui foraj şi instalarea unui sistem de irigare prin aspersiune. Îmbrăcămintea bituminoasă a aleilor este degradată de creşterea rădăcinilor arborilor.

Suprafaţa totală de amenajat a parcului este de 19.324 mp, din care suprafaţa gazonată este de 15.284,52 mp, se vor planta 1061 arbori şi arbuşti.

PROPUNEM:

Având în vedere starea actuală a zonei verzi, propunem comisiilor de specialitate aprobarea Studiului de Fezabilitate Modernizare Parcul Carmen Sylva (Doina) Timişoara în valoare de 2.835.300 lei conform Devizului general întocmit de SC GREEN PROJECT SRL Iaşi.

